Emma Katrine – Emma Katrine
Forfatter: Emma Katrine
Udgivet den 9. juni 2019 9. juni 2019
En af drengenes første ture i vores nye Babboe E-big
– Indlægget indeholder reklame.
Et spørgsmål om prioriteter
Hverken mind mand eller jeg har kørekort. Det har ikke som sådan været en bevidst beslutning, at vi ikke skulle have det, men ikke desto mindre, så har ingen af os det. Min mand nåede aldrig at få et kørekort i England, førend han flyttede til Danmark, og dét at få et kørekort herovre, har aldrig været en prioritet for ham. Jeg har reelt været studerende fra jeg fyldte 18 år og indtil januar i år, kun afbrudt af et enkelt år på arbejdsmarkedet for en del tid siden. Så for mig har det heller ikke været en (økonomisk) prioritet at få et kørekort.
Jeg havde en forestilling om, at når jeg blev færdig med jurastudiet, SÅ skulle jeg have et kørekort, og vi skulle have en bil. Bevares, vi er da godt klar over, at det ikke er en livsnødvendighed, men med to små børn tænkte vi, at det var noget, der var værd at prioritere. Sådan blev det bare ikke…
Allerede inden jeg blev kandidat, havde jeg nemlig fået ansættelse som jurist – i København. I indre by. Vi blev hurtige enige om, at det slet ikke kunne betale sig for mig at skulle køre derind i bil, og at jeg derfor skulle fortsætte med at pendle med tog, hvilket jeg i øvrigt havde gjort mange år i forvejen til og fra studie og studiejob i København.
Herefter kom spørgsmålet så, om det så alligevel var nødvendigt, at jeg skulle have et kørekort NU? Det er som bekendt ikke småpenge, man smider efter sådan et kort i dag. Og efter virkelig mange år på SU, blev vi derfor også hurtigt enige om, at vi havde andre ønsker end at prioritere et kørekort, når vi alligevel foreløbig ikke skulle have bil.
Da Elliot blev født i 2015, fik vi en barnevogn. Senere en klapvogn. Da Charlie kom til i 2016, fik vi en søskendevogn. Vi har altid boet i byen eller tæt på, så vi fragtede simpelthen bare drengene frem og tilbage til alt i klapvogn – familiebesøg, ture, vuggestue og børnehave. Ja, det var til tider vådt og koldt. Men vi supplerede med offentlig transport, og jeg har i øvrigt altid tænkt, at det var lidt ligesom, det er med en opvaskemaskine – har man aldrig haft en, så har man ikke så meget i mod at vaske op i hånden.
Vi måtte dog sande efter vinteren i år, at det begyndte at blive lidt tungt at køre to drenge på 2 og 3 rundt i en søskendevogn, og at det jo egentlig også tog ret lang tid for at komme nogen steder. Samtidig begyndte vi at blive lidt trætte af, at meget skulle times efter bybusserne. Men eftersom vi allerede havde besluttet, at vi skulle udskyde både kørekort og bil nogle år endnu, hvad skulle vi så gøre? For os blev svaret en ladcykel – selvfølgelig på el.
Mig og Elliot på vej ned i byen efter lørdagsblomster
Ladcykel-junglen
Efter beslutningen om en ladcykel var taget, stod vi “kun” tilbage med den opgave at finde den rette, og tro mig – det var faktisk ikke særligt nemt. Der er nemlig rigtig meget, man skal tage stilling til, når man skal købe en ladcykel, og der er virkelig mange modeller på markedet og ikke mindst mange forskellige erfaringer fra folk heromkring.
Et godt sted at starte (fandt vi ud af), var om den skulle være med eller uden el. Det var en ret nem beslutning for os, eftersom vi ikke har bil, og vi bor i en ok bakket by.
Herefter kom spørgsmålet om, hvor stor den skulle være, og hvad den skulle kunne. Vi blev ret hurtigt enige om, at vi prioriterede en stor ladcykel. Både så den kunne vokse med drengene, men også så vi kunne bruge den til en masse andre ting – dagligvareindkøb, byggemarked, planter osv.
Fordi vi er nogle forsigtige typer og heller ikke bor i Københavns crazy cykelkaos, så prioriterede vi heller ikke, at cyklen skulle kunne tilte mv., hvilket er nogle funktioner, der normalt koster en smule mere.
Det førte os videre til det næste spørgsmål – nemlig prisen. Hvor meget skulle vi ofre på vores ladcykel? Ved at Google fandt vi ud af, at man kan få ladcykler med el fra ca. 10.000 kr. til + 30.000 kr. Hvorfor var der så stort et spænd? Vi var ret meget i vildrede på dette tidspunkt. Derfor meldte vi os ind i en Facebook-gruppe for ladcykel-entusiaster, og her var meldingen rimelig klar – pris og kvalitet hænger i den grad sammen, når det kommer til ladcykler.
Efter at have læst rigtig mange indlæg på Facebook med folks erfaringer, guides til ladcykler, test af ladcykler og efter at have spurgt rundt hos familie og venner, som allerede var ejere af ladcykler, stod Babboe tilbage som det mest anbefalede mærke, der samtidig passede til vores overvejelser om behov og budget.
De anbefalinger, som vi modtog, lød bl.a. på, at Babboe var fin kvalitet til en fornuftig pris, at de havde en god service, og at deres cykler kunne serviceres ved stort set alle cykelhandlere. Det er nemlig en vigtig ting at have med i sine overvejelser, altså om man kan få lokale serviceeftersyn, og om det er nemt at få reservedele til sin ladcykel.
Efter en god vejledning fra Babboe selv, endte valget på deres E-big model. Det er ikke deres allerstørste model, men den passede perfekt til vores tanker om at kunne rumme børn, indkøb , en klapvogn osv. Jeg var i øvrigt også ret begejstret for det fine lidt retro-agtige look, som cyklen har.
Søndagsudflugt til Strandparken
Nu har vi snart haft vores Babboe i 3 måneder. Og kan man så finde følelsen af “bil-frihed” i en ladcykel med el? Svaret er JA for vores vedkommende. Livet som bil-fri familie er blevet meget nemmere de sidste 3 måneder.
For det første er vores aflevering og hentning af drengene i vuggestue og børnehave blevet mere end halveret tidsmæssigt. Hvor vi før gik i klapvogn med dem, og det tog ca. 15-20 minutter at komme til børnehave og det samme hjem igen, tager det nu ca. 7-8 minutter at cykle. Ja, min mand og jeg bliver stadig våde, når det regner, men altså, det er bare ikke et så stort et problem, da det kan imødegås med fornuftig påklædning.
For det andet oplever vi en spontan grad af frihed, som vi ikke havde før. Dét at cykle ud i nærmeste byggemarked, som før ville have taget en krig med klapvogn eller bus, tager nu 15 minutter, og derfor er det ikke længere uhørt, at vi på en fridag nu får ordnet mange flere projekter i huset og haven end før, hvor det hele helst skulle være planlagt i forvejen.
Den frihed kommer også til udtryk på mange andre måder. F.eks. når jeg
er alene med drengene hver anden weekend, når min mand arbejder, er det blevet så meget nemmere for mig at tage på tur med drengene til skoven, stranden mv. eller ned for at besøge mormor eller venner. Bare ud i cyklen og afsted, og hjem igen når det passer os. Jeg tænker, at det må være lidt sådan det føles at have en bil?
Vi har i de 3 måneder, vi har haft vores Babboe, ikke haft en finger at sætte på den. Den har kørt upåklageligt og bestod sit 2-måneders serviceeftersyn med glans. Vi har kørt byggematerialer, planter, massere af børn og til og med mormor rundt i den til stor fornøjelse for os alle. Det er helt sikkert, at vi den dag, vi endelig får en bil, beholder vores ladcykel som en slags bil nr. 2.
Og så vil jeg da selvfølgelig også lige slå et slag for miljøet i samme omgang. Selv hvis man har en bil, men går med overvejelser om en bil mere, så vil man skåne miljøet ved at vælge en ladcykel i stedet. Og kan man som os godt undvære en bil, så er en ladcykel det oplagte miljøvenlige alternativ for børnefamilien.
Hvis du har spørgsmål til dét at købe en ladcykel eller specifikke spørgsmål omkring vores Babboe, er du velkommen til at skrive en kommentar her eller sende en DM på Instagram.
Link til vores ladcykel findes lige her.
Kh. Emma Katrine
Påskeæg med børnetatoveringer
Dekorative påskeæg med børnetatoveringer
Vi var i Lalandia weekenden over med drengene og vores gode venner, og derfor har vi ikke haft tid til at hverken købe ind til eller lave flotte malede æg, som vi plejer. Skidt pyt ærligt talt, vi har jo hygget på en anden måde!
Drengene skulle dog selvfølgelig ikke snydes for en lille æggejagt i haven med dertilhørende lille påskefrokost. Derfor lavede jeg nogle fine påskeæg ved hjælp af tatoveringer fra Ducky Street. Det var super nemt og tog maks. 3 minutter længere end selve kogetiden på æggene.
– Kog hårdkogte æg.
– Klip tatoveringer ud og placér dem på æggene med en våd klud.
– Færdig.
Ud over at gøre sig fint som påskeæg tænker jeg, at de vil være et hit i madpakkerne eller til børnefødselsdagen i vuggestuen med fx cirkus-tatoveringer eller andre yndlingsmotiver.
Jeg bestiller altid drengenes børnetatoveringer fra Ducky Street, dels på grund af deres fine udvalg, dels fordi de holder rigtig godt, samtidig med at de ikke indeholder noget ‘skidt’.
God påske 🌾
Udgivet den 4. april 2019 27. juli 2019
Dregenes deleværelse er altid genstand for så fin respons på Instagram, når jeg deler billeder derfra, og det gør mig bare så glad, at I kan lide det! Det er uden tvivl et af husets mest vigtige rum, for det betyder rigtig meget for os, at drengenes værelse er deres og indbyder til både leg, hygge og ro.
I det her indlæg vil jeg dele mine tanker omkring indretningen af værelset med jer og fortælle lidt om, hvor de forskellige ting i rummet kommer fra, og hvorfor vi har valgt dem.
Køjeseng med plads til leg
Drengenes huskøjeseng er bygget efter egen tegning.
Vores hjemmetegnede huskøjeseng bliver der altid spurgt rigtig meget ind til, når jeg deler billeder af drengenes værelse. Vi valgte at få lavet en køjeseng til dem allerede da Charlie var baby og Elliot var 1.5 år, fordi vi vidste, at de skulle dele værelse i mange år. Drengene er jo virkelig tæt på hinanden med kun 18 måneders aldersforskel, og vi synes, at det er både hyggeligt og praktisk, at de deler værelse. Vi bliver ofte spurgt, om den ene ikke vækker den anden osv., men det er sket yderst sjældent.
Min far tegnede sengen for ud fra vores ønsker. Oprindeligt blev den tegnet med skuffer neden under til opbevaring, men det fragik vi i sidste øjeblik, og det var faktisk rigtig heldigt, for da vi flyttede fra vores gamle andelslejlighed og ind i huset, så måtte vi skære lidt af benene for at få plads til sengen, da loftet på 1. sal i huset var lavere end lejlighedens.
Elliot flyttede ind i underkøjen allerede, da han var 1.5 år. Da vi flyttede ind i huset, og Elliot var knap 3 år, og Charlie knap 2 år, kom Elliot op i køjen øverst, og Charlie flyttede ind nederst. Det har fungeret super fint. I dag er de begge over alt i sengen og kravler nemt op og ned.
Vi gav ca. 1.500 kr. for sengen inklusive levering. Det er værd at forsøge at Google “huskøjeseng” eller “husseng”, såfremt man ønsker en seng magen til drengenes, da flere fremstiller lignende senge på bestilling.
Hygge med bløde tekstiler
Et blødt gulvtæppe for at skabe hygge
Gulvene i vores hus er muligvis lige så gamle som huset selv – 100 år i 2019. Det bærer særligt plankegulvene på drengens værelse præg af, idet de gennem mange års slid er blevet bløde og giver lidt efter visse steder. For at undgå at træet skal få sprækker, har vi derfor prioriteret et stort, lækkert og blødt gulvtæppe på værelset, som samtidig bringer en hyggelig bohome-agtig stemning til rummet.
En del af interiøret på drengenes værelse er af tekstil, da det bringer en blød, hyggelig varme til rummet. Et børneværelse skal i min optik være dekorativt og indbyde til leg, men det skal samtidig også være harmonisk og behageligt at sove i, da det også er et soverum. Den fine lille blad-ranke er fra LilleOktober på Instagram. Alfons Åberg er både en stoleforhøjer, en lille siddepuf og en dekorativ pude, og han forhandles hos TeddySit.
Vi synger ‘Jeg ved en lærkerede’ hver aften
Jeg elsker indretningsdetaljer med historie og personlighed. Siden Elliot var lille baby, har jeg sunget vuggevisen ‘Jeg ved en lærkerede’ for ham, og Charlie har derfor også fået den sunget hver aften, helt fra han lå inde i min mave. Den fine plakat fra TinyTails bringer liv til visen gennem illustrationen, og drengene kan relatere til plakaten gennem vores lille sangritual.
Det er desuden ingen hemmelighed, at jeg har en svaghed for trælegetøj – det er både smukt og funktionelt. Trælegetøjet på billedet er fra dygtige Ella & Frederik, bortset fra Kay Bojesen aben selvfølgelig, som vi har givet hver sin af i dåbsgave.
Bogen ‘Der var engang – for de yngste’ læser vi hver aften i. Den var en gave fra mormor til Charlie, og der er gode klassikere som Bukkebruse, Niels hjælper mor, Kalles nye kasket samt rim og sange i.
Karlekammerskabet, som det hele står på, blev fundet på Den Blå Avis inden vi købte huset og sat i stand med en gang maling og hjemmelavede hylder. Det huser begge drenges garderobe uden problemer.
Planter på børneværelset
Planter skaber liv og bedre indeklima
Alle ved at planter er både dekorative og med til at skabe et bedre indeklima, men i “traditionel” indretning ser vi dem sjældent anvendt i børneværelser. Det er en rigtig skam, for der er næsten ikke noget vigtigere sted at have et godt indeklima end der, hvor ens børn sover. Der er 3 planter på drengenes værelse, som alle er placeret strategisk uden for rækkevidde, for det kan selvfølgelig være rigtig spændende at lege gartner, når man er alene oppe på sit værelse. Den ene plante står på en fin hylde fra Oliver Furniture, og de to andre hænger i vinduet, som det kan ses på næste billede. Alle planterne er fra Hello Nature, som leverer planter fra deres webshop til hele landet.
Langt det meste af drengenes legetøj har vi nede i stuen, da de oftest vil være, hvor vi er, men de har også en del på børneværelset. For at skabe ro i forhold til, at rummet også bruges til at sove i, står kun udvalgt legetøj fremme mens det andet er let tilgængeligt opbevaret i fx kurve på gulvet.
Den fine og dekorative løveplakat er fra leoleo, et lille familieejet brand, som laver de flotteste sager til de små centreret omkring deres ikoniske løve.
Fra babyseng til hyggesofa
Genbrug af Charlies gamle Yomi bed
Charlies gamle Yomi-seng fra Sebra var alt for fin til at komme videre, da han gik over til at sove i køjesengen, og derfor tog vi siden af for at give den nyt liv som en hyggesofa på værelset. Den bliver brugt hver aften, når vi læser godnathistorie og nogle gange også af overnattende små gæster.
Plads til at pusle
En rolig pusleplads til hyggelige stunder
Vi bruger stadig puslebord til Charlie, primært efter bad. Det er hyggeligt at få ham op i øjenhøjde, når han bliver tørret og smurt ind i lotion. Selve puslepladsen er relativt rolig i farvene, fordi fokus skal være på vores relation, når den bruges, og ikke en milliard andre ting.
Puslebordet er fra Ikea med et lille hack i form af nogle store, pastelfarvede keramikhåndtag fra Anne Black. På den måde er både bleer, vådservietter og diverse plejeprodukter lige ved hånden men pænt gemt af vejen. De fine trækasser på væggen er malet i samme farve som selve væggen og indeholder en blanding af legetøj og pyntegenstande.
Farver i indretningen gør glad
Hvis du er lige så vild med farver i indretningen, som jeg er, og du gerne vil have flere af dem ind på børneværelset, så kommer mine bedste bud til det her:
Vælg farver, der gør dit barn og dig selv glad. Bare husk at tænke over, hvis rummet også skal bruges som soverum, at farverne ikke bliver så overvældende, at det kan blive svært at falde til ro i rummet.
Tænk ikke så meget over, om farverne “passer” sammen, men mere om tingene harmonerer sammen i rummet. Det er et børneværelse – børn elsker farver, og de fleste farver passer heldigvis fint til hinanden. Vi har fx både beige, grøn, orange, blå, rød, sort, træ, grå, gul og hvid i rummet, men ingen af farverne er mere dominerende end de andre.
Tænk på jeres historie og traditioner, når I skal skabe detaljer på værelset fx ved valg af plakater.
Tænk også praktisk – rummet skal kunne bruges nu og i fremtiden, så vælg gerne børnemøbler, der med tid kan få en anden funktion på værelset, fx som vores hyggesofa eller puslekommode.
Jeg håber, at du kunne lide min lidt mere uddybende gennemgang af vores børneværelse. Hvis du har spørgsmål er du velkommen til at skrive en kommentar eller sende mig en DM på Instagram.